****

**Pišem ti pismo… natječaj za naj pismo**

**„Što je zapisano, to je i sačuvano“**

**3. – 30. travnja 2018.**

Gradska knjižnica Velika Gorica

Središnji odjel za odrasle, Zagrebačka 37

**„Pišem ti pismo…“** natječaj je Gradske knjižnice Velika Gorica kojeg u suradnji s Hrvatskom poštom raspisujemo svake godine u travnju. Natječaj raspisujemo povodom **Svjetskog dana pisanja pisama** – obilježava se 11. svibnja – s ciljem razvijanja pismenosti, ali i podsjećanja na pomalo zaboravljenu, starinsku vještinu pisanja pisama.

Proteklih godina na adresu knjižnice pristizala su raznorazna pisma, a tijekom travnja poštari su imali pune ruke posla donoseći nam hrpice ručno ispisanih omotnica iz mnogih gradova Lijepe naše. Pristizala su nam zaljubljena, melankolična, ispovjedna i obračunavajuća pisma, pisma naivnog, razočaranog, čeznutljivog pa i ljutitog tona… To je dokaz da pisanje pisama ipak nije toliko zaboravljeno i da je lijepo, a možda i razboritije ponekad nekome prenijeti nešto upravo putem pisma, u papirnatom obliku, svjesni da smo prije toga promislili jer jednom napisano ostaje zauvijek.

I ove godine očekujemo pregršt vaših pisama! **Pišite prema vlastitoj inspiraciji**, o onome što vas muči, pišite onima kojima upravo, i možda samo, u pismu možete objasniti nešto. A ako vam inspiracija nikako ne dolazi, evo i našeg prijedloga ovogodišnje teme. Naime, ove godine obilježava se **550. obljetnica smrti Johannesa Gutenberga** koji je izumio prvi europski tiskarski stroj te kojemu možemo zahvaliti nastanak prve tiskane knjige. Nakon njega, omogućeno je masovnije **širenje pismenosti, znanje je postalo dostupnije**, a jednom zapisano i tiskano u obliku knjige ostalo je sačuvano za generacije koje dolaze. Neka to budu **inspirativne misli** s kojima ćete krenuti u osvajanje nagrada na natječaju „Pišem ti pismo“!

Pravila natječaja su sljedeća:

1. pismo treba biti napisano rukom (ako ste u mogućnosti priložite i tiskanu kopiju teksta pisma)
2. i **poslano poštom** na adresu knjižnice uz naznaku natječaja i kategorije u kojoj se natječete. Ove godine nagradit ćemo natjecatelje u tri kategorije: **Naj pismo odraslih, Naj srednjoškolsko pismo i Naj dječje pismo.**

Adresa knjižnice je:

**Gradska knjižnica Velika Gorica**

**Natječaj Pišem ti pismo**

**(kategorija)**

**Zagrebačka 37**

**10410 Velika Gorica**

1. Pismo treba biti potpisano šifrom koju sami odaberete.
2. U kovertu zajedno s pismom stavite i manju zatvorenu kovertu sa istom šifrom u kojoj ćete navesti svoje podatke: **ime i prezime, grad iz kojeg pišete, e-mail adresu i kontakt broj telefona** kako bismo vas mogli obavijestiti o rezultatima natječaja.
3. Natječaj je otvoren od **3. do 30. travnja 2018.** te u obzir za nagrade ulaze sva pisma poslana poštom na navedenu adresu knjižnice.

O naj pismima odlučit će **prosudbeno povjerenstvo** u sastavu: književnica Nada Mihoković-Kumrić te knjižničarke Gradske knjižnice Velika Gorica Ivana Grubačević (Središnji odjel za odrasle) i Danijela Pralas (Dječji odjel). Rezultati natječaja bit će objavljeni na web stranici knjižnice, a svi sudionici bit će osobno obaviješteni. Nagrade osiguravaju Gradska knjižnica Velika Gorica i Hrvatska pošta, a u pitanju su knjige i vrijedni filatelistički materijali koji će vam omogućiti da postanete i ostanete ljubitelji pisanja pisama.

**Dodjela nagrada i priznanja održat će se u subotu, 12. svibnja 2018. u Gradskoj knjižnici Velika Gorica**, Središnjem odjelu za odrasle, Zagrebačka 37.